Muhoyo wa ḓirama kana ḽikhaulambilu - ndi nḓila ine muṅwali a i shumisa u ṋea tshedza vhavhali uri vha vhe na nḓivho ya zwine vhaanewa vha sa vhe nayo. Nḓivho hei u a wana i tshi ḓivhiwa nga vhavhali khathihi na vhaṅwe vha vhaanewa ngeno ane zwa mu kwama a swiswini a sa ḓivhi tshithu. Muhoyo wa holu lushaka u ita uri vhavhali vha pfe vha tshi ṱoḓa u ḓivha uri hu ḓo fhedza ho itea mini. Tsumbo ndi ya musi hu na muanewa ane a vha o shelelwa mulimo zwiḽiwani. A ri a tshi sala a tshi yo ṱangana na zwiḽiwa izwo, a vha o no farwa nga nḓala khulu heyo. A ri a tshi tou fara ndilo ya izwo zwiḽiwa, iwe sa muvhali ane a ḓivha uri ndilo iyo yo fara lufu, u tou nga u sa shanduka wa vha dunzi ḽine ḽa nga kona u thudzela ndilo iyo uri zwiḽiwa zwi hasekane. U humbula zwiṅwe na zwiṅwe zwine zwa nga sia zwi khou thivhela muanewa uri a sa ḓi wane a kha heḽo dandetande. Hu a swika hune wa ḓidzhenisa kha mabutsu awe wa pfa zwi sa u fari zwavhuḓi. Fhedzi zwa fhedza zwo itea nga yeneyo nḓila sa izwi zwi tshi sia zwi khou ṱuṱula dzangalelo ḽa muvhali kana muṱaleli, khathihi na u navhisa puloto na u khwaṱhisedza khuḓano. Muṅwali hafha u vha a khou lingedza uri vhavhali vha ḓipfe vha tshipiḓa tsha tshiṱori kana nganeapfufhi yawe.